"Cos sistemas de sanidade vexetal actuais, a couza guatemalteca vén para quedar", por Anxo Pérez Rúa - Sindicato Labrego Galego\n1 de Xuño do 2017\nA pataca, dende que se introduciu en Europa procedente de América no século XVI, foise facendo pouco a pouco un oco na dieta do vello continente. Así, chegou a ser un cultivo fundamental e un quitafames na meirande parte de Europa, dado que se cultivaba en períodos libres de xeadas e se desenvolvía baixo terra, feito que facía que non estivesen tan expostas ás adversidades climáticas como os cereais, chegando a ser unha especie de seguro alimentario.\nPero a intensificación do cultivo da pataca tamén trouxo aparellada a aparición de pragas e doenzas. A importancia do cultivo da pataca como alimento básico da poboación e a incidencia, cada vez máis importante, dos problemas fitosanitarios neste cultivo, quedaron reflectidos en moitos libros de historia con episodios como a fame negra irlandesa causada pola escaseza de pataca entre 1845 e 1849 a casa do mildeu; o que xa non contan tanto os libros de historia é que a causa principal desa fame negra, xunto coa escaseza de patacas, foi o acaparemento exclusivo por terratenentes das superficies cerealeiras de Irlanda e do Reino Unido.\nQue a pataca é un cultivo cunhas altas propiedades alimenticias e cunha gran versatilidade na cociña é innegable, tanto soas como acompañadas, recibindo numerosas aplicacións culinarias: fritas, en tiras ou en toros, chips, cachelos, panadeiras, bravas, en puré... Na industria, as patacas feculeiras empréganse para a obtención de féculas, almidóns e glucosa, con multitude de aplicacións.\nRespecto ao consumo en fogares, a media estatal de patacas frescas chega aos 30 quilos per cápita, sendo maiores os niveis de consumo en Galiza e Asturias, con máis de 47 quilos, seguidas moi de preto por Canarias con 46 quilos per cápita. Este maior consumo coincide coas tres comunidades nas que, casualmente, se acomodou a tan soada Couza Guatemalteca (Tecia solanivora). Trátase dunha praga común e corrente que afecta á calidade comercial das patacas, con danos moi semellantes aos que orixina actualmente a couza común (Phthorimaea operculella) e que xa temos dende hai tempo ben espallada por todo o mundo sen acaparar tanta atención dos medios de comunicación.\nO problema desta praga é que está incluída como organismo de corentena na lista A2 da EPPO (Organización Europea para a Protección de Plantas), por ser una praga que estaba circunscrita a unha zona determinada. A couza guatemalteca foi incluída nesta lista no ano 2000, trala súa aparición en Canarias no ano 1999. Posteriormente, o Ministerio de Agricultura, Alimentación e Medio Ambiente elaborou un Plan de Continxencia desta praga para erradicala e evitar que se espalle por máis rexións. Pero a día de hoxe, é evidente que estas medidas non foron efectivas porque non se erradicou en Canarias e xa chegou á Península polo noroeste.\nEstes antecedentes poñen de manifesto que aprobar simplemente unhas medidas de continxencia, sen un apoio económico e técnico para aplicalas, non abonda. O que están a facer agora mesmo o Ministerio de Agricultura e a Consellaría de Medio Rural limítase á adopción dunhas medidas pasivas, como se a súa publicación no BOE e no DOG fosen atallar, por arte de maxia, o problema.\nQue os sistemas actuais de sanidade vexetal non son efectivos ponse en evidencia no caso da couza guatemalteca. Os servizos técnicos non foron quen de detectar a tempo un problema. Cómpre lembrar que foi no ano 2015 cando un particular levou as súas patacas, a título individual, a un laboratorio de referencia, porque viu que tiñan unha doenza descoñecida. A lentitude en reaccionar agrávase o desmantelamento da rede de oficinas agrarias comarcais, que xa só sobreviven como lugares para realizar trámites burocráticos, desprovistas do meirande dos cometidos para os que foron concibidas cando se crearon. Así as cousas, hoxe é imposible saber na Galiza o alcance real da praga. Os xefes de servizo de Sanidade da Consellería de Medio Rural achacan todo esta ineficiencia á globalización, sen recoñecer nin afondar nas eivas dos servizos de sanidade vexetal.\nA única medida efectiva para a erradicación da couza guatemalteca pasa por non cultivar patacas, dado que son as súas únicas hospedeiras. Sen patacas, cúrtase o ciclo dunha praga para á que as medidas fitosanitarias non son a panacea. Sabendo como sabemos que o cultivo da pataca está fondamente arraigado en todas e cada unha das aldeas de Galiza, e que a pataca de autoconsumo é un dos piares fundamentais na alimentación de miles de familias, o control efectivo da praga prevese complicado.\nSen minimizar a importancia da praga nos cultivos de patacas, o problema principal da couza guatemalteca é lexislativo. Agora mesmo, a simple presenza da couza guatemalteca nunha zona, limita a libre comercialización da produción a outras zonas coa escusa de evitar o seu posible espallamento. E isto provoca que as zonas declaradas libres da praga teñan unha maior avantaxe comercial.\nA día de hoxe, podemos dicir que se perdeu un tempo decisivo na detección da praga, feito agravado ao non ter feito unha prospección seria do seu alcance real dende que soubemos do primeiro caso en 2015 na zona de Ferrolterra. Se cadra, detrás deste desaguisado está o feito de que as diversas autoridades competentes non lle deron a importancia que ten ao cultivo de pataca para autoconsumo e como peza esencial na alimentación de moitas familias, sobre todo no noroeste da Península. Ese desprezo fixo que non se adoptasen a tempo medidas efectivas para erradicar a praga da couza guatemalteca que, visto o visto, sen dúbida veu para quedar.


Comezaron os traballos para construír unha rotonda na contorna do Faro de Corrubedo – O Barbanza\nComezaron os traballos para construír unha rotonda na contorna do Faro de Corrubedo\nXaneiro 27, 2022 S.P.\nA contorna do Faro de Corrubedo acolle dende esta semana os traballos dirixidos á habilitación dunha rotonda. Trátase dunha iniciativa da Consellería de Infraestruturas, destinada a “mellorar o regulamento do tráfico” e “facer posíbel o cambio de sentido en condicións seguras”. A infraestrutura é o paso previo á formalización do traspaso ao Concello de Ribeira da estrada AC-303 entre o devandito punto e Laxe da Gata no acceso a esta parroquia.\nA nova infraestrutura, situada no punto quilométrico 8+140, sitúase desprazada á parte esquerda da vía tal e como se aprecia no plano inferior e ten un radio de once metros. Está previsto que ao seu carón sexa acondicionada unha parcela para prazas de estacionamento.\nAdemais, o Concello lembra que o seu Plan de Turismo Sustentábel 2022-2022 consigna unha partida de 100.000 euros de fondos Next Generation para a humanización dos espazos exteriores do Faro de Corrubedo.


Mininovas Android: a malla da semana – Mallando no Android\nMininovas Android: a malla da semana\nAutor Álvaro M. Souto O día 9 Xaneiro, 2016 Non hai comentarios\nNokia xa ten o control de Alcatel-Lucent\nDesde esta semana, Nokia toma o control da empresa francesa logo mercar un paquete de accións por valor de 15600 millóns de euros que se corresponde co 79% da compañía. Ademáis o proceso pretende ser rápido e segundo anuncia Reuters, o 14 de xaneiro xa atoparemos unha oferta combinada de equipos de rede para competir con Ericcson e Huawei.\nNon hai que esquecer que neste tipo de adquisicións tamén son importantes as patentes, e desta volta, Nokia pasa a posuir 33000 patentes máis que até o de agora eran propiedade de Alcatel.\nAposta Dropbox polo P2P para compartir arquivos?\nDropbox, o popular servizo de almacenamento na nube conta cunha patante na que se fai referencia á posibilidade de empregar o sistema P2P para sincronizar arquivos. Deste xeito, poderíamos ter o mesmo contido en dous máis dispositivos sen que a información pase polos servidores centrais da compañía.\nPolo de agora só é unha patente, pero podería significar que Dropbox está interesado e lanzar un novo producto ou darlle un xiro radical ao que coñecemos todos.\nTwitter eliminará o límite dos 140 caracteres?\nTodo apunta que Twitter vai aumentar o límite de caracteres por tweet até unha cifra que podería chegar aos 10.000. Non está confirmada e até o anuncio oficial podería variar. O que parece certo é que esta se dando outro paso máis para facebookear a Twitter que acadou o seu éxito pola inmediatez e a concreción das mensaxes. Veremos que pasa nos vindeiros meses, pois ademáis o número de novas usuarias semella estancado e desde o punto de vista económico, a directiva non parece quen de acadar o crecemento desexado.\nO Samsung Gear 2 será compatíbel cos terminais de Apple\nNo marco do CES que se ven celebrando nas Vegas durante esta semana, Samsung presentou a súa liña Gear 2 Clasicc e aproveitou o evento para anunciar que a compatibilidade entre os seus reloxos intelixente e os iPhone chegará axiña, aínda que non precisaron cando. Tampouco temos claro como van conectar estes dous dispositivos, xa que pode ser vía Bluetooth ou poderían estar relacionados a través dunha aplicación.\nLembremos que o Gear 2 non apostou por Android Wear se non que no seu interior leva Tizen, que agora abren un novo camiño da man de Apple: como lle sentará a Google que Samsung os esteña deixando un pouco de lado?\nA BlackBerry Priv xa aterrou no noso país\nEsta semana coñecimos de xeito oficial o prezo a BB Priv, un terminal co que BlackBerry desexa voltar pola porta grande. Pois, a empresa pensou un prezo de 779€ é o axeitado para sair ao mercado no noso país, o mesmo prezo ao que o podemos atopar noutros países europeos. Sen dúbida un prezo no que a competencia é dura. Veremos se ten boa acollida polas usuarias.\nFusión a lo Yoigo, remata o 31 de xaneiro\nEsta tarifa convexente naceu a mediados do 2013 e as usuarias que a contrataban desfrutaban de velocidade 4G nos seus terminais e ADSL ou fibra nos seus fogares, grazas ao acordo de colaboración entre Yoigo e Movistar.\nPois ben, agora anuncian que van deixar de ofertar esta tarifa para adicarse en exclusiva á telefonía móbil. Malia esta nova, as actuais usuarias da tarifa converxente poderá seguir desfrutando dela durante un tempo indefinido.\nComo instalar XBMC e o engadido Livestream no noso dispositivo Android.\nHoxe traémosvos unha pequena guía para instalar XBMC no voso …\n11 Decembro, 2013\nDesfruto das novas tecnoloxías ao tempo que miro con agarimo os gadgets antigos\n2021 © copyright Mallando no Android


A AP9 é a autoestrada que máis sobe de prezo a nivel estatal neste 1 de xaneiro | Noticias de Galicia | CRTVG\nA AP-9 é a autoestrada que máis incrementa o seu prezo\nPublicado o 02/01/2019 08:37\n• As tarifas subiron case un 6% nos últimos meses\n• Condutores e transportistas cualifican a suba de "abusiva" e cuestionan a suba polas deficiencias do servizo\nÁs doce en punto da noite pasada entraron en vigor os novos prezos da Autoestrada do Atlántico, unhas tarifas que sitúan a AP-9 como a autoestrada que máis sobe a nivel estatal. Finalmente, a viaxe por esta vía reprezarase un 3,51%. É case un punto máis ca as dúas seguintes que máis encarecen, a de Alacante-Cartaxena e a de Málaga-Pedrizas.\nA autoestrada galega sobe case dous puntos por riba o incremento medio. Co proceso xa iniciado da súa transferencia a Galicia, o Ministerio de Fomento explica que se trata dunha escalada excepcional xustificada polo custo das obras de ampliación en Rande e no treito de Santiago de Compostela. A suba súmase a outra no pasado outubro e encarece o prezo preto dun 6% nos últimos meses.\nNon será a única onde soben os prezos. O grupo Globalvía aplica tamén unha suba equivalente ao IPC na autoestrada central galega, desde Santiago a Dozón, todo no medio de fortes críticas dos usuarios e dos concellos do Deza polos problemas de drenaxe no carril dereito. Soben tamén as autoestradas de titularidade galega. A AG-55 entre Coruña a Carballo e AG-57 entre Vigo e Baiona soben un 2,15%.


25_N | IES SAN PAIO\nUn resumo do noso 25 N\nAs nosas cidades-violeta\nXa están chegando os primeiros murais coas cidades-violeta elaborados polas titorías.\nDespois de traballar e falarmos de distintos micromachismos e actitudes machistas e violentas contra as mulleres (a partir de fontes bibliográficas: zona 396 da biblioteca e recursos virtuais) comezamos a construír os murais de lugares que, sendo na aparencia feministas e igualitarios, agochan micro e macromachismos, violencias e maltrato.\nCon tinta invisíbel fomos escribindo moitos deses comportamentos e actitudes -de palabra, obra e omisión- que podemos ler con luz ultravioleta. Tamén pegamos códigos QR que nos levan a enlaces e materiais diversos sobre o tema.\nGrazas a todos os membros da comunidade educativa implicados nesta actividade!\nOgallá que, con este traballo e reflexión, todos tomemos maior conciencia deste grave problema da nosa sociedade e actuemos en consecuencia!\nPara falarmos e traballar sobre a violencia cara ás mulleres\n• Programa “Comando Actualidad”: Rompiendo el silencio\n• Informe sobre víctimas de violencia de xénero menores de 21 anos:\n• Galicia pasa a recoñecer como violencia machista o ciberbullying, sextorsión, grooming', usurpación de identidade, chaves ou contrasinais; sexting, ou pornovinganza, actividades que están a aumentar entre a mocidade\n• Novas sobre violencia contra as mulleres en Galicia\n• Estatísticas España\nLemos o 25 N!\n365 días, máis de medio cento de mulleres mortas: un calendario arrepiante!\nPorque non podemos mirar para outro lado cando media humanidade está en perigo,\nporque non queremos facernos xordos aos berros de tantas vítimas\nporque queremos ser a voz das que foron obrigadas a calar para sempre...\nPoesía para O 25 N\nCurtametraxes para o 25 N


"De como o eucalipto se nos foi das mans", por Diego Sánchez Agra, enxeñeiro forestal do SLG - Sindicato Labrego Galego\nOs últimos datos publicados sobre o eucalipto na Galiza demostran que o seu cultivo se atopa completamente desbordado, superando en mais de 200.000 hectáreas as expectativas marcadas no Plan Forestal de Galicia do ano 1992. Así as cousas, a superficie plantada con eucalipto na Galiza anda arredor das 400.000 hectáreas, superando todas as previsións.\nNos últimos meses, a Consellería do Medio Rural está a elaborar un novo decreto para regular a plantación de eucaliptos. O borrador do decreto, ao que tivemos acceso no Consello Forestal de Galicia, non fai máis que trasladar o que xa contempla a Lei de Montes e, a maiores, engade unha restrición xeográfica consistente en permitir o Eucalyptus globulus e o Eucalyptus nitens nas provincias de A Coruña e Pontevedra e na Mariña de Lugo, ampliando a zona permitida do nitens á zona centro de Lugo. Quedaría excluída a utilización do eucalipto na zona sur e montaña oriental de Lugo, así como na provincia de Ourense.\nCómpre dicir que, en todo o territorio no que se permite o cultivo do eucalipto, este segue fóra de control e expandíndose de maneira caótica, pois non hai ningún tipo de regulación e as masas de eucalipto seguen a proliferar, en moitas ocasións en lugares que non son os idóneos para o seu crecemento, coa consecuente afectación por pragas e o gasto de recursos que implica combatelas.\nOutra consecuencia da proliferación do eucalipto foi a perda de industria relacionada co serrado de madeira de frondosas caducifolias, feito que xa comeza a afectar tamén á viabilidade do aproveitamento do piñeiro.\nTodo isto sen contar coas forestacións ilegais en terra agraria, que leva anos denunciando o Sindicato Labrego Galego, e que deixan sen base territorial suficiente a miles de explotacións agrogandeiras no país e mingua aínda máis a nosa capacidade para producir alimentos.\nUn novo perigo no horizonte: o eucalipto como cultivo enerxético\nOutra cuestión é, dentro do cultivo do eucalipto, a substitución que se estivo facendo nos últimos anos do globulus polo nitens, gañando terreo esta última especie ano tras ano. Aínda que a produtividade do nitens poida parecer maior e resiste máis as xeadas, o certo é que este non rebrota de cepa e non está exento de que lle afecten pragas como a do gurgullo. Por outra banda, e o que é peor, a industria está a dicir que non pode mercar máis nitens a pesares de que segue a producir e vender planta desta especie.\nTamén se pode ver a nova tendencia da industria na Galiza, xa que ENCE (Energía y Celulosa), apunta cara a onde se vai orientar agora o eucalipto: plantacións destinadas á xeración de enerxía queimando madeira. Isto fainos temer que, no futuro, a usurpación de monte e de agras por plantacións de eucalipto medre aínda máis coa escusa dos cultivos enerxéticos e en detrimento dos usos gandeiros, agrarios e forestais do solo.\nA lexislación actual, tanto forestal e ambiental como paisaxística e de conservación do patrimonio natural é moi clara con respecto ó eucalipto no que respecta a condicións das plantacións forestais, cambios de actividade, distancias, usos do solo permitidos, etc. Ademais, as directrices para a revisión do Plan Forestal de Galicia, elaboradas recentemente e nas que participou o SLG, din que “debería manterse ou reducirse a superficie arborada ocupada por eucalipto”.\nDende o Sindicato Labrego Galego pensamos que é necesaria unha nova política forestal, encadrada na ordenación do territorio e respectando a conservación ambiental e paisaxística, que combata o negocio do lume, que non converta os montes en desertos verdes, que protexa as terras agrícolas e os usos gandeiros, e que fomente a xestión e aproveitamento das frondosas autóctonas, regulando os cultivos forestais (especialmente as especies de crecemento rápido), de maneira que permita unha mellor distribución en zonas favorables para o seu cultivo e limite a súa proliferación descontrolada.


UNHA AMEAZA PARA O MEDIO AMBIENTE | IES Francisco Asorey (Cambados, Pontevedra)\nONDE ESTÁ A PITA DO MONTE? →\nUNHA AMEAZA PARA O MEDIO AMBIENTE\nPublicado o Marzo 19, 2018 por Aida Otero Álvarez\nExiste un fenómeno que está a afectar á Terra desde hai moitos anos: o cambio climático. Isto trae moitos problemas:\n1- AUMENTO DO NIVEL DO MAR: este fenómeno é producido polo derretemento dos casquetes polares, os cales se derreten polo aumento da temperatura terrestre provocado polo cambio climático.\n2- AUMENTOS DE TEMPERATURA: producidos polos gases do efecto invernadoiro. Isto pode desencadear en moitos incendios e xerar novas enfermidades.\n3- MOITAS TORMENTAS: se a temperaturas dos océanos se volve máis cálida, as tormentas aumentarán e serán máis devastadoras. Tamén aumentaron os furacáns, as inundacións e os ciclóns.\n4- SECAS: a escaseza de auga está a producir sequías, notables en todo o mundo. Tamén aquí, en Galicia recentemente produciuse unha gran sequía que levou a que os encoros de auga quedasen por debaixo do 50% de ocupación.\n5- ESPECIES EN PERIGO DE EXTINCIÓN: todos os efectos do cambio climático citados anteriormente tamén afectan ós hábitats dos animais, por exemplo aos osos polares que están a quedar sin xeo.\n6- ENFERMIDADES: danse as condicións adecuadas para que as pragas portadoras de enfermidades se estendan.\n7- GUERRAS: non é algo común pero poden xurdir conflitos polos recursos naturais que son bastante escasos na actualidade.\n8- CRISES: os furacáns e inundacións deixan moitos danos alá por onde pasan e os gastos para arranxar eses desastres son moi altos.\nMais, que é exactamente o cambio climático? Pois é a variación do clima terrestre. O efecto invernadoiro é a retención de calor por unha capa de gases procedentes da actividade industrial e a combustión de combustibles fósiles, entre outras procedencias. Estes gases posuen un efecto que fai que os raios solares, en lugar de desviarse ó chegar á Terra, reboten de maneira que volvan á Terra. Para solucionar isto debemos reciclar de maneira estrita, utilice o transporte público, non deixe os electrodomésticos en standby, empregue bombillas de baixo consumo ou plante unha árbore, entre outras cousas.\nA continuación amósovos un vídeo que explica as causas e consecuencias do cambio climático:\nEsta entrada foi publicada en Cambio climático, Educación ambiental, Medioambiente e etiquetada efecto invernadoiro, problemas ambientais. Garda o enlace permanente.


Investigación (Proxecto de investigación) Traballo extenso realizado en grupo sobre un tema de interés e de actualidade. O tema estará definido a maneira de regunta e no seu desenvolvemento intentarán respostar e descobrir coñecementos matemáticos. Será exposto a toda a clase en presentación oral.\nLecturas Material escrito para ampliación dos temas.\nPrácticas a través de TIC Presentación e traballo sobre diferentes ferramentas TIC, principalmente baseadas en Internet. Os alumnos deberán familiarizarse con estes materiais. Algún traballo do curso estará baseado nas TIC.\nPrácticas de laboratorio Traballo na aula, en grupos reducidos. Tratará sobre aspectos concretos dos temas, seguindo guións e coa axuda de materiais.\nPresentación oral Exposición do proxecto de investigación.\nSesión maxistral Exposición xeral introductoria de cada un dos temas de que consta o programa, indicando os aspectos que o alumnado debe ampliar co seu traballo persoal e coas oportunas orientacións bibliográficas.\nActividades iniciais Presentación e contextualización dos temas.\nActividades de xustificación e motivación.\nDetección do coñecemento que posúe o alumnado sobre o tema, a través de distintos procedementos: debate, tormenta de ideas, etc.\nProba mixta Proba escrita (exame). Anque, en principio, se refire ao exame final, pode haber outras probas ao longo do curso.


Fraga na Galicia autonómica\nAínda que Galicia nunca foi para Manuel Fraga un simple lugar de veraneo, a súa acción política só adquiriu unha presenza sistemática na nosa terra a partir das eleccións de 1981 e da posta en marcha do réxime político da autonomía. Pode parecer unha ironía que unha autonomía considerada como nacionalidade histórica polos redactores da Constitución de 1978, en cuxo título VIII certamente pouco empeño puxo o propio Fraga, acabase por ser o acubillo para a súa terceira e máis longa experiencia de goberno, despois de ter sido ministro dúas veces, nos tempos da ditadura e da transición. E, sen embargo, nada permitía esperar este protagonismo en Galicia para unha figura cun cursus honorum vencellado estreitamente á elite profesional e política da Administración central.\nAs razóns obxectivas polas que Fraga acabou por chegar á política autonómica non eran de todo previsibles: foi o recoñecemento, explicitado por el mesmo ante algúns amigos de vello, de que non tiña ningunha chance de chegar a presidente do Goberno español. A fortaleza política do PSOE de Felipe González, algúns erros tácticos de Fraga (referéndum da OTAN) ou a propia crise na que entrou o seu partido en Galicia despois do barreirazo foron algunhas desas razóns. E aconteceu o inesperado, que Fraga se instalou politicamente en Galicia, onde gobernou durante catro lexislaturas seguidas con maioría absoluta no Parlamento.\nNeste punto, interesa máis explicar o estilo de goberno despregado por Fraga en Galicia que as razóns que o trouxeron á política autonómica, porque o seu longo período de presidente da Xunta, sen entrarmos en matices de erros e acertos, é unha lección extraordinaria sobre a natureza da sociedade galega e a súa peculiar cultura política e sobre as calidades de Fraga para se adaptar perfectamente a elas. Se houbese que resumir en poucas palabras as súas ideas-forza como gobernante, podería dicirse que foron poucas pero moi eficaces. Logrou unha rápida adaptación á realidade autonómica, mediante a posta en circulación de ideas como a autoidentificación ou a Administración única. Logo, procedeu a unha ocupación de espazos civís e externos ao ámbito da política, favorecido pola súa coñecida hiperactividade que non precisaba dunha estrutura organizativa complexa. E, finalmente, todo este proceso de ocupación da política galega foi acometido sen necesidade dunha forte socialización nin dun especial rearme ideolóxico que dera en chamarse fraguismo, ao modo dun gaullisme á francesa. Deixo á marxe a súa figura individual, que poderá ser obxecto no futuro das análises biográficas que poñan orde en milleiros de entrevistas, libros, intervencións e mesmo anécdotas que estes días foron evocadas.\nO que haberá que explicar máis polo miúdo, sen recorrer a xaculatorias de orde moral, son as razóns profundas que fixeron posible o longo mandato de Fraga como presidente desta autonomía, o elevado consenso social, de carácter interclasista, que logrou concitar e, sobre todo, a lexitimación moral que soubo adquirir coa súa aproximación á dimensión simbólica da tradición cultural galega. Para comentaristas e observadores políticos que nestes días se ocuparon da traxectoria autonómica de Fraga, o asunto central parece ser o de explicar por qué Galicia tivo a sorte ou a desgraza de ter sido gobernada por el. Para min o cerne do asunto sería explicar por qué a sociedade galega aceptou, mesmo con algunha ledicia, este retorno dun político adobiado cos valores propios dun fillo pródigo. Porque sempre é preferible explicar o que nos pasa, no canto de lle botar á culpa aos demais.\nArchivado en: Felipe González OTAN PSOE Xunta de Galicia Manuel Fraga


A revolución bolivariana continuará\nSíguenos en Twitter\tDe interese\tEn destaque, Novas|06/03/2013 12:50\tA revolución bolivariana continuará No día de onte morría o comandante da Revolución Bolivariana Hugo Chávez logo dunha durísima batalla de máis dun ano e medio contra un cancro que finalmente non puido vencer. De humilde nacemento, Hugo Chávez e outros militares de formación progresista déronse a coñecer no Caracazo, un intento de acadar o poder en 1992 contra unha oligarquía corrupta e depredadora. Porén, nesa ocasión fracasou e non foi até 6 anos despois cando, desta vez a través das urnas, comezou un período de profundísimos cambios sociais en Venezuela dirixidos polas clases populares desde unha óptica patriótica e antiimperialista que tanto teñen sido referencia para moitos movementos de liberación nacional do mundo.\nO proceso bolivariano en Venezuela levou á mellora xeral do País cun novo sistema co socialismo como base. Nacionalizáronse as empresas estratéxicas do País como as petrolíferas ou as do sector eléctrico, leváronse a cabo políticas que permitiron a reducción da pobreza, do 50% que acadaba en 1998 até o 22,5% actual (cun descenso da pobreza extrema do 21% ao 6,5% actual), apostouse pola construción xeneralizada de vivendas por parte do estado para que toda persoa en Venezuela tivese acceso a elas e construíronse milleiros de quilómetros de infrastruturas viarias e ferroviarias.\nPosibelmente un dos logros máis destacados da Revolución sexa, sen dúbida, no eido do ensino. O Ministerio do Poder Popular para a Educación Universitaria creou un novo paradigma coa a inclusión dos indixenas na educación, a creación de becas, a potenciación do seu carácter público, etc.\nAté 1999 o ensino estaba reservado para as grandes fortunas a causa dos prezos abusivos das matrículas. Coa chegada ao poder de Chávez o goberno recuperou competencias en educación e conseguiu deste xeito que as matrículas se reducisen e con isto que as clases populares accedesen ao ensino superior.\nAs “Misións bolivarianas” do goberno conseguiron a mellora educativa de Venezuela. Varios exemplos son a Misión Robinson, orientada a alfabetizar a xente que non sabía ler ou escribir, até chegar a ser territorio libre de analfabetismo; a Misión Ribas, que axuda a reinsertar a xente que abandonara o ensino; e sobre todo a Misión Sucre, creada en 2003, que consigue que o estudantado de ensino medio acceda ao ensino superior e ademais crea unha vida comunitaria dentro do ensino que promove uns valores favorábeis ás maiorias sociais. O 72% de nenas asisten ás garderías públicas e o 85% de nenas en idade escolar asiste á escola. Desde a chegada de Chávez reformáronse milleiros de escolas e creáronse dez universidades novas.\nAínda así, a dereita neoliberal conseguiu crear movementos estudantís financiados por elementos reaccionarios como o Partido Popular que, por medio do medo, como o uso das armas ou de falsas imaxes, queren crear unha imaxe errada dos logros neste eido. Con todo, non se pode ocultar os avances e melloras acadadas grazas ao proceso bolivariano que, en materia de ensino e en moitas outras, abre o camiño a outros países latinoamericanos.\nFacemos nosas as palabras de dous grandes históricos:\n“Un pobo culto é instrumento precioso da súa propia liberación.” José Martí\n“Hugo Chávez é un demo. Por que? Porque alfabetizou 2 millóns de venezolanos que non sabían ler nin escribir, malia que vivían nun país que ten a riqueza natural máis importante do mundo, o petróleo. Eu vivín nese país algúns anos e coñecín moi ben o que era. Chámana a “Venezuela Saudita” polo petróleo. Tiñan 2 millóns de nenos que no podían ir ás escolas porque non tiñan documentos. Aí chegou un goberno, ese goberno diabólico, demoníaco, que fai cousas elementais, como dicir ‘os nenos deben ser aceptados nas escolas con ou sen documentos’.” Eduardo Galeano


O MEMC inicia a súa andaina no curso escolar 1984/1985 no colexio público “Monte Caxado” das Pontes. Xorde dunha proposta plantexada polo mestre José María López Ferro ao claustro de profesores para a creación dun museo etnográfico no centro educativo.\nA colección do MEMC está formada na súa meirande parte por obxectos da vida cotiá que a veciñanza pontesa e galega empregou ao longo do tempo. Trátase fundamentalmente de útiles, ferramentas e apeiros, moitos deles fabricados artesanalmente polas persoas que os empregaron e cuxa datación vai dende o século XIX até a actualidade.\nNun contexto de industrialización do municipio xunto coa creación dunha mina de carbón a ceo aberto, o patrimonio cultural etnográfico das Pontes estaba en risco de desaparición, polo que se pretendía con este museo tratar de salvagardar unha parte dos obxectos, útiles e ferramentas dos lugares que ían desaparecer, mantendo viva a lembranza dos seus propietarios e transmitindo ás xeracións máis novas os usos, costumes e tradicións dos seus devanceiros.\nAccede á Biblioteca [+]


Xullo 2016 | Parque Tecnolóxico de Galicia\nInicio › Arquivo mensual › Xullo 2016\nEfectos da innovación e a irrupción dixital nas nosas vidas\nTanto se es un fan da revolución dixital ou pensas que é un mal inevitable, non podes negar que a tecnoloxía cambiou as nosas vidas para sempre, xa que variou a cultura e o tecido social da nosa existencia en formas máis profundas do que pensamos.\nA empresa galega Primux Tech activa a súa política de responsabilidade social colaborando con Down Galicia e España\nA empresa galega Primux Tech, especializada no deseño e comercialización de produtos de electrónica de consumo, activou a súa política de responsabilidade social corporativa colaborando coa asociación Down España e a súa filial Down Galicia.\nCoren busca alimentos específicos para cada idade con Xunta e CTC\nO Centro Tecnolóxico da Carne acolleu hai uns días a xornada "Novas tendencias en alimentos: estratexias diferenciais do sector cárnico", na que membros da unidade mixta de investigación desenvolvida polo Grupo Coren, o propio centro e a Axencia Galega de Innovación, deron a coñecer os seus avances na busca de "alimentos diferenciados e orientados a diversas franxas de idade -nenos, maiores, mediana idade-, dentro do sector cárnico", explicou David Robledo, xefe de I+D+i no Grupo Coren.\nApparcar: de Galicia a Reino Unido para facilitar o aparcamento\nA startup galega Apparcar, investida por Wayra España (a aceleradora de Telefónica Open Future), foi adquirida pola compañía británica Imperial Civil Enforcement Solutions co fin de implantar a súa tecnoloxía en Reino Unido.\nA automoción galega deseña autoestradas intelixentes adaptadas ao coche autómata\nO coche sen condutor é o gran reto da automoción mundial. Os principais construtores están a pisar a fondo o acelerador da condución autónoma, coa data do 2020 no obxectivo para iniciar a súa introdución gradual no mercado.\nO cooperativismo galego vence á crise con I+D\nMentres a crise incrementaba a lista do desemprego e causaba efecto no tecido empresarial, unir forzas revelouse como unha oportunidade de emprego en tempos difíciles. Suma de talentos, innovación e espírito emprendedor definen o carácter das cooperativas, unha solución empresarial que aumentou un 13% en Galicia dende 2009, con 1266 sociedades activas en toda a comunidade.\nImpacto e potencial da impresión 3D no emprego\nA tecnoloxía de impresión 3D podería impactar en 420 perfís profesionais do mercado de traballo actual e contribuír á creación de novos empregos nos próximos dez anos, segundo constata no informe 'Impacto e potencial da impresión 3D no emprego' elaborado por Barcelona Activa.\nEndesa involucra os fillos dos seus empregados nos procesos innovadores da compañía\nEndesa reuniu recentemente 48 nenos e nenas de entre 10 e 14 anos para que respondesen á pregunta de como vían o robot do futuro. Tras recibir nocións básicas relacionadas coa robótica, a programación e impresión en 3D, os participantes no primeiro Endesa Hackateen deron como froito ideas innovadoras.


A candidata socialista á alcaldía Lucía Salgado afirma que “é unha vergoña a situación na que se atopa Porqueira e amosa a falta de interés da alcaldesa pola súa veciñanza e o noso patrimonio\n31 de marzo de 2019, 21:42\nO PSdeG-PSOE de Porqueira denuncia publicamente o abandono total e sistemático por parte da alcaldesa do PP, Susana Vázquez, no concello. Os socialistas destacan os problemas cotiás cos que se atopan os veciños e as veciñas do municipio cada vez que saen as rúas e tamén os diferentes problemas medio ambientais que están causando estragos na flora e fauna desta localidade de A Limia.\nOs problemas son continuos e afectan por igual a diferentes puntos do municipio. Sen ir máis lonxe, a famosa torre de Porqueira, un dos puntos patrimoniais máis importantes da vila sofre problemas de acceso cunha estrada totalmente destrozada e chea de buracos, que dificultan o tránsito de vehículos. A elo súmase a presenza dun vertedoiro improvisado no alto da praza da Torre, onde o lixo acumúlase dende fai tempo sen que dende o concello fagan nada por recollelo e cas consecuencias medio ambientais que produce no ecosistema e na paisaxe. Un dos recunchos máis importantes do concello, dende o punto de vista histórico, presenta severos problemas.\nA candidata socialista, Lucía Salgado, denuncia tamén problemas noutras estradas. “Ademais dos accesos a torre de Porqueira, que están totalmente destrozados, temos tamén problemas na estrada do Lagar da Torre, que tamén presenta numerosos buracos, así como na entrada a diferentes núcleos poboacionais como o de San Lorenzo, na que a estrada está deteriorada e a maleza invade a mesma, mentres a alcaldesa fai oídos xordos os problemas da veciñanza”, e apunta “tamén acontece o mesmo en Fontemoura onde a estrada e as beirarrúas están rotas e sen arranxar dende fai anos”.\nPero non acaban aí as denuncias dos socialistas que tamén critican outros problemas coma o regato da Forxa, no que alguén construíu un acceso o mesmo dende un pozo negro, que non deixa de verter residuos constantemente as augas deste regato, cos problemas medio ambientais que está a causar. “Problemas de medio ambiente que tamén atopamos un estanque de regadío cheo de borralla e que leva tamén anos sen limpar, aínda que o máis grave son os vertidos do pozo negro o regato da Forxa, xa que o proceso é continuo e diario”.\nOs socialistas tamén critican o estado no que ase atopan outros puntos importantes do municipio. “a depuradora de auga da forxa tamén presenta unha situación de abandono e perde auga a causa dunha arqueta levantada e que non se arranxa, o que ocasiona un importante problema nun concello no que no verán hai problemas co sustento de auga, sinala Lucía Salgado.\nContadores abandonados e destrozados na Filgueira, depósitos de auga sen limpar, casas abandonadas, sendeiros intransitables ou colchóns tirados no medio das estradas, son algúns dos problemas que tamén denuncian os socialistas. “A alcaldesa danlle igual os seus veciños, non pensa neles, nin no patrimonio, as paisaxes e a natureza da que goza Porqueira”, indica a nova voceira socialista.\nOs socialistas non comprenden como unha alcaldesa que cobra 2.000 euros brutos mensuais por unha dedicación parcial, non sexa capaz de dar resposta a unha veciñanza que vive diariamente nas súas carnes os problemas que constantes das aldeas. “Porqueira merece algo mellor e ímosllo a dar”.\nO PSDEG-PSOE DE PORQUEIRA DENUNCIA O ABANDONO TOTAL POR PARTE DO CONCELLO DE DIFERENTES...


PNB salva a Rajoy e a cota basca | Ollaparo. O universal é o local sen muros off\nEconomía, Estado, Política\t— 4 Maio, 2017 at 06:47\nO acordo do goberno español co PNB formalizouse pouco antes do comezo do debate das emendas á totalidade ao proxecto de orzamentos xerais do Estado para 2017. Rajoy tira adiante os orzamentos cando está enlamado na corrupción.\nO acordo dalle ao PP os 5 deputados que lle faltan para chegar á metade da Cámara ( 175 deputats) e pasar a primeria votación prevista para hoxe através dun empate e encarar a segunda fase, a das emendas parciais, para a que precisa coma mínimo a metade máis un dos votos. Ciudadanos láiase dos “privilexios do PNB, mas apoia os orzamentos de Rajoy.\nO concerto económico basco fixa unha achega anual de Euskadi ao Estado polo gasto das competencias non transferidas que provocaba desavinzas desde 2007.O PNB colocou como condición irrenunciabel a actualización e liquidación da denominada cota basca. O acordo acadado co Estado para que paque 1400 millóns de euros a Euskadi como compensación do sobrecosto que aturou os derradeiros dez anos por esta costa é o cálculo é o conflito entre o País Basco e o Goberno español.\nO Partido Nacionalista Basco afirma que pagou 1600 millóns de máis desde 2007. Os orzamentos do Estado prevén 1525 millóns en función da cota basca, porén o Consello Basco de Finanzas só orzamentou 850 millóns, a cantidade que considera acaída- a metade do que o goberno español afirma ter que pagar. Os orzamento deste ano prevían 1200 millóns euros de cota, 300 menos que os 1500 millóns previstos dende 2017, ainda que moito máis do que reclama a Lehendakaritza. O Estado xa se comprometeu a pagar este ano 1.400 millóns de euros a Euskadi en compesación polo sobrecosto que aturou estes anos alén de pór ao dia o cálculo para os vindeiros exercizos.\nQue é a cota basca?\nA cota basca, o concerto económico basco e dos territorios forais con Navarra, fixa a súa capacidade de recadar todos os impostos , propios ou estatais. De todo o recadado polas deputacións, unha parte resérvase para a cota, a cantidade que a presidencia, a Lehendakaritza, transfere logo ao goberno español como achega de Euskadi polos servizos que presta o Estado. Portanto, a cota é a achega que fai Euskadi en conceito de gasto xeral e que asume polos gastos non transferidos (defensa, casa real, representación exterior, mantemento das institucións comúns como o Senado, ministerios e Congreso, infraestructuras e débeda estatal.\nO seu cálculo, que é o cerne do conflito, vén de se negociar. As bases actuais pactáranse no 1982 como acordo bilateral que non se pode mudar sen pacto. Segundo estas bases do 81, Euskadi ten de pagar en función do seu peso relativo na economía estatal, quer dicer, un 6,24% para o País Basco e o 1,6% para Navarra.\nA discrepancia entre os dous gobernos alicerza no cálculo. En principio, a base do cálculo teria que actualizarse cada cindo anos, mas a última actualización foi no 2007. Na altura, calculouse en 1.565 millóns de euros. Por falta de acordo leva dous lustros sen actualizarse. O problema deste cálculo é que se fai en función do peso relativo que tiña a economía basca en 1982. Como non se anovou, Euskadi afirma que pagou de máis e que o Estado débelle cartos. Ese cálculo prorrogouse dende 2007 .\nRajoy paga ao PNB o que lle nega a Galiza\nO goberno Rajoy vende ese acordo como exemplo do que debería facer o resto. Nomeadamente a insistencia de Catalunya en facer un referendo. Un discurso que elide a problema real, porque parte dunha premisa errada, porque España non podería asumir o custo dun concerto para Catalunya ainda que sí para Galiza semellante ao País Basco e Navarra sen rematar coa estabilidade económica do Estado e a actual distribución de soberania deseñada hai corenta anos na denominada Transición. Sobretodo porque só Cataluña representa o 19% do PIB español e o 16% da poboación e Euskadi o 6% eo 4,6% da poboación . Hogano, o estado español podería permitirse a excepción fiscal basca e galega mas non a catalá. Galiza representa o 5,2% e o 6,2% da poboación.\nO caso é que Rajoy tira adiante cuns orzamentos cando está enlamado na corrupción. O grupo parlamentar galego en Madrid, u-lo? Os 12 deputados do PPdG, de que lle sirven a Galicia?\nTags EuskadiPaís Basco\nXosé 5 Maio, 2017 14:08


O concello de Lalín estase a converter nunha auténtica referencia para os peregrinos. Así o demostran as cifras de pernoctacións rexistradas pola concellería de Turismo nos últimos exercicios e que non paran de medrar ano a ano.\nSTREAMING 51 EDICIÓN FEIRA DO COCIDO DE LALÍN\nO PAZO DE LIÑARES REXITRA 34.319 VISITAS DENDE 2015 E UN AUMENTO DO 164%\nO concelleiro de Turismo vén de facer balance do número de visitantes que durante os últimos 4 anos se achegaron ao Pazo de Liñares, un dos principais recursos turísticos do municipio, que o Goberno de Lalín a través de diferentes medidas está potenciando e dando a coñecer.\nA LI FEIRA DO COCIDO DE LALÍN SERÁ RETRANSMITIDA INTEGRAMENTE EN STREAMIG PARA QUE POIDA SER SEGUIDA EN DIRECTO EN CALQUERA PARTE DO MUNDO\nA 51ª edición da Feira do Cocido de Lalín vai ser retransmitida integramente e en directo vía streaming co obxectivo de que as diferentes actividades do evento poidan ser seguidas en tempo real en calquera parte do mundo e a través de calquera dispositivo. Así o vén de informar o concelleiro de Turismo, Francisco Vilariño, quen sinalou que esta será unha das principais novidades da presente edición da feira.


O País dos Mil Outeiros | Cidadán do Mundo, pero galego\nO País dos Mil Outeiros\n3 Abril 2015 17 Xullo 2015 / Xan\nOs meus amigos preguntábanme a razón pola que decidín viaxar a este pequeno país agochado no centro de África e con tan mala sona… Non hai unha, son varias. Primeiro, hai xa tempo que non pisaba este continente; segundo, Ruanda é un país pequeno cunha superficie algo inferior a Galicia (polo tanto ideal para os poucos días que teño dispoñibles); e finalmente, pero sobre todo, querer entender unha das maiores masacres da historia da humanidade, o xenocidio ruandés.\nHoxe en día, a primeira motivación para achegarse a Ruanda son os gorilas que viven en liberdade no Parque Nacional dos Volcáns formado polos montes Virunga que comparte coa República Democrática do Congo (antigo Zaire), e que tamén habitan o fronteirizo P.N. Bwindi en Uganda. Dende logo non é o que me move a min. Coido que os gorilas están mellor sen as continuas visitas de turistas ávidos de fotografías. E, dende logo, os case 750 US dólares que cobra o Goberno polo permiso de visita parécenme unha turistada elitista que intento non fomentar.\nVoo con KLM vía Amsterdam e escala no aeroporto de Kilimanjaro, preto do mítico monte do mesmo nome e das cidades de Arusha e Mosi. Un aeroporto moi utilizado polos turistas cara ós parques nacionais do norte de Tanzania. O voo vén medio cheo (ou medio baleiro, coma se queira ver) e na segunda parte do traxecto, Kilimanjaro-Kigali, non chegamos a tres ducias de viaxeiros.\nO meu primeiro contacto con Kigali é unha pequena impresión polo inesperado. Á saída do aeroporto reina unha calma chicha de cidade adormecida, ninguén acosa. Os taxistas en traxe gris e os coches en estado de revista. O que vexo polas fiestras é unha cidade impoluta. Tan só un apagamento xeral no traxecto ó meu hotel faime lembrar, non que si, que Ruanda tamén é África.\nO día seguinte confirmo as miñas primeiras impresións. O xenocidio, a pesar de ter pasado tan só hai dous decenios, é un feito do pasado. Os ruandeses xa non se presentan como hutus ou tutsis, son todos ruandeses que miran cara ó futuro para construír unha nación nova de prosperidade. E parece que van polo bo camiño.\nHoxe Kigali e Ruanda son un dos destinos máis seguros deste inestable continente. A tranquilidade que se respira é extrema. Kigali é sen dúbida unha das cidades máis limpa, ordenada e mellor axardinada das que coñezo no mundo africano. Case non parece de aquí. Incluso a súa altitude, entre os 1.400 e os case 1.700 m beneficia cunha climatoloxía máis suave do que correspondería nestas latitudes ecuatoriais. Os que busquen a confusión e olores habituais de África terán que visitar a zona do mercado e a estación de autobuses.\nPoboada por un millón de habitantes goza de poucos atractivos. O motivo é que a súa fundación polos colonos xermanos se remonta a pouco máis de cen anos; e non é ata o ano 1962, data da independencia ruandesa, cando se converte en capital do país cunha poboación de 5.000 habitantes nese momento. Hoxe ten medrado moito, estendéndose por outeiros e vales que a fan tremendamente incómoda para moverse. Non hai que preocuparse, Kigali está chea de moto-taxis que por un prezo inferior a un euro trasladan o visitante a calquera parte da cidade.\nOs lugares que interesan están relacionados co xenocidio ruandés dos anos 90. Pero coido que o mellor é comezar polo principio. Non son partidario de tratar de entender a historia dende este blog pero coido que a desavinza máis terrorífica da historia da humanidade ten que ser analizada.\nPrimeiro e moi importante, hutus e tutsis son unha mesma etnia (banyaruanda) que falan unha lingua común. Realmente son termos socio-económicos para diferenciar agricultores hutus de gandeiros tutsis. Estas denominacións virán asociadas a razas diferentes coa chegada do poder colonial e a introdución dun carné de identidade no ano 1932 que identificaba como “raza” tutsi a calquera que posuíra máis de 10 vacas e como “raza” hutu ós de cantidades inferiores a este número. A “raza” de fillos e netos virá definida pola do proxenitor.\nÉ verdade que os tutsis tiñan cometido algunhas atrocidades dende o século XVI contra os hutus. Un 15% da poboación dominando á maioría hutu a través dunha estrutura clasista.\nO colonialismo belga movido polos seus intereses dedicouse a dividir a poboación e outorgarlle ós tutsis certo protagonismo na administración colonial. Todo isto ata finais dos anos 50 no que o poder tutsi comeza con esixencias para obter a independencia do país. Bélxica e a Igrexa Católica mudan de discurso e definen os tutsis como o principal obstáculo para a prosperidade hutu, abondando na visión racial da sociedade ruandesa. O seu empeño seguía a ser dividir a sociedade para manter o poder colonial.\nNos anos seguintes Ruanda acadará a súa independencia e produciranse numerosas revoltas que rematarán con miles de mortos e 700.000 tutsis no exilio e a prohibición de volver a Ruanda.\nAs matanzas nos anos 70 en Burundi nas que 350.000 hutus foron asasinados por un goberno tutsi provocan un forte sentimento antitutsi en Ruanda.\nMentres, moitos dos tutsis no exilio ugandés incorporaranse ás filas do Fronte Patriótico Ruandés (RPF) que invadirá Ruanda en 1990 e provocará unha Guerra Civil.\nO Presidente ruandés Habyarimana, apoiado polo Goberno Francés, impulsa un réxime de odio e aniquilación cara ós tutsis do seu país. O derribo do seu avión e asasinato será o detonante para 100 días de auténtica masacre. Non hai unha cifra exacta pero fálase de 1.000.000 de tutsis e hutus moderados que foron esnaquizados de forma terriblemente cruel. Civís, mulleres e cativos. Moitos buscaron refuxio e protección en igrexas e lugares sagrados pero nalgunhas ocasións foron os propios relixiosos os delatores, en conivencia coa milicia hutu Interhamwe. Francia e Bélxica miraron para outro lado na mellor das súas actitudes. As potencias do mundo retiraron o seu persoal no país e, algunhas, incluso axudaron a escapar ós dignitarios do réxime de Habyarimana, autores do xenocidio. O número de tropas estranxeiras utilizadas para esta evacuación serían suficientes para deter o xenocidio…Sen palabras!\nO peor é que foi tamén o propio pobo, civís, mulleres e nenos os que participaron na matanza dos seus veciños e, en moito casos, amigos.\nHoxe Francia non é benvida en Ruanda, considerada como aliada dos asasinos ó formar os milicianos hutus e adestrar ás Forzas Armadas Ruandesas. Estase a perder o francés coma lingua nacional en detrimento do inglés. As novas xeracións xa case non falan francés.\nVisito o Memorial do Xenocidio en Kigali e os memoriais das igrexas de Nyamata e Ntarama, as dúas últimas a unha hora en autobús ó sur da capital.\nO memorial de Kigali é un emotivo tributo ós asasinados que dun xeito sinxelo explica a historia deste xenocidio e doutros que teñen acontecido nos últimos cen anos.\nAs dúas igrexas son espazos sen interpretar nas que parece que os acontecementos tiveron lugar anteonte.\nCativos en Nyamata\nIgrexa de Ntarama\nCompleto os meus dous días en Kigali coa visita (aproveito para xantar) ó Hotel des Mille Collines no que tivo lugar o heroico episodio do xerente hutu Paul Rusesabagina que arriscou a súa vida e a da súa familia para salvar a moitos seres humanos. Falo do hotel de verdade xa que o do oscarizado filme Hotel Rwanda corresponde á rodaxe nun edificio en Sudáfrica.\n← Moscova – Unha cidade dura I\nNo Lago Kivu →


A política estéril aborrece - Carmen Uz - El Progreso de Lugo: Periódico líder de Lugo y su Provincia\n18 Abril 2017 13:09 h.\nEl reverso de la semana / A semana do revés Estación intermodal de Lugo Ave Eixo atlántico Adif Carmen Uz\nHai anuncios cos que os partidos perden as vergonzas e os territorios, oportunidades\nÉ ASOMBROSA a miopía e o descaro que amosan os partidos políticos neste país -así, en xeral- á hora de tentar sumar vontades e de xustificar accións. Axuda, parece evidente, o sentido pouco crítico do electorado -así, en xeral-, que só parece reaccionar en situacións extremas (11-M, profundísima crise económica como a dos últimos anos...). E o peor é que, ás veces, un non sabe moi ben para que, vistos os resultados.\nEse pasar por riba dos cidadáns toca teito nas campañas electorais, pero ten outro punto álxido cando se presentan os presupostos das administracións. A tres días de que se deran a coñecer os do Estado, ao goberno e ao PSOE lucenses pareceulles o momento de presentar unha ofensiva para tratar de que Lugo teña unha estación intermodal e tomaron a iniciativa de dirixirse a Fomento para constituír a comisión de seguimento que o ministerio, a Xunta e o Concello asinaron nun protocolo de intencións en 2010. Dende 2013 sábese que Fomento desistiu deste proxecto, e pode que neste tempo os representantes socialistas no Congreso o reclamaran, como fixo a alcaldesa ante o presidente da Xunta tras tomaren posesión unha e outro, pero non parece que fora casual o movemento de agora, que seguramente non levará a ningún lado.\nResulta igual de chamativo o anuncio da Xunta de que este ano vai facer estudos de intermodalidade na contorna da estación de tren. Os lucenses pensabamos que a intermodalidade era viable nese lugar, posto que, en 2011, representantes da Xunta formaron parte do xurado que elixiu un anteproxecto para unha estación desas características na zona, xunto a membros de Adif, do Concello e dos colexios galegos de Arquitectos e Enxeñeiros de Camiños. Daquela eran gobernos de distintas cores e entendíanse, ou iso parecía. Agora, co PP na Xunta e no Goberno do Estado, as administracións van por separado.\nUn ano máis, nin Adif nin Fomento dispoñen partida para este proxecto, e a Xunta destina só 75.000 euros este ano, así que pode que a única forma que atopara de comprometerse con el fora con iso dos estudos previos. O PP non está por quedar sen alcaldía unha vez máis, e confía en que isto lle axude, como anunciar unha vez tras outra unha Comisaría e unha chea de servizos máis na antiga Residencia, incluso o día no que se sabía que os Presupostos do Estado non reservaban nin un euro para ela. A paciencia dos veciños deste barrio está ben probada.\nNo capítulo de singularidades políticas pode incluirse o manifesto do socialismo lucense para que o Ave chegue a Lugo. Presentouno despois de que os Presupostos do Estado non recolleran nada con ese nome, pero si 640 millóns para a electrificación e a modernización da vía Lugo-Ourense. A cifra parécese moito á da proposta que fixo hai uns meses o Eixo Atlántico nun acto que contou cun amplo despregue do socialismo lucense. Daquela víana interesante, agora parécelles pouco.\nDiferenzas co 'Ave'\nO GOBERNO non precisou en que consiste o proxecto de modernización da vía Lugo-Ourense: a velocidade máxima, o tempo de viaxe entre as cidades... Porén, no sector hai quen cre que, polo investimento que se baralla, pode que non haxa moita diferenza con outros 'Aves' galegos. De momento, nin sequera no eixo A Coruña-Vigo se superan os 220 kilómetros, a velocidade máxima que figura no proxecto do Eixo Atlántico.\nPRECISA Lugo, a capital e a provincia, unha estación intermodal? Ou traería máis rédito mellorar as instalacións existentes, que están ben próximas e poderían dispor dun bus que as conectara permanentemente, para centrar os investimentos na ampliación e mellora dos servizos ferroviarios? Máis liñas entre as cidades e as vilas, máis paradas, máis frecuencias e mellores horarios. Hai tanto que facer...\nCando hai servizos úsanse\nSE OS GOBERNOS investiran en función das necesidades, as potencialidades e a importancia estratéxica dos territorios -non só hai que atender os grandes núcleos de poboación- destinarían máis diñeiro a melloras como a que Renfe fixo hai un ano en Lugo, con dúas frecuencias diarias máis en cada sentido a Madrid. Porque cando hai servizos úsanse. Nun ano os viaxeiros aumentaron un 12%.


Esiximos melloras na seguridade das estradas PO-313 e PO-551ao paso por Moaña - PSdeG-PSOE\nEsiximos melloras na seguridade das estradas PO-313 e PO-551ao paso por Moaña\nInicio Actualidade Esiximos melloras na seguridade das estradas PO-313 e PO-551ao paso por Moaña\n24.03.2017 Mercedes Cernadas estradas, María Pierres, Moaña 0\nA deputada socialista María Pierres reclamou hoxe “medidas urxentes” do goberno galego para mellorar as condicións de seguridade nas estradas autonómicas PO-313 e PO-551 ao seu paso polo concello de Moaña. Así o dixo durante un encontro coa Agrupación Municipal Socialista e a Asociación de Veciños Bouza – Quintela.\nOs socialistas galegos presentaron unha serie de iniciativas para alertar do “perigo inminente” da situación actual da PO-313 para os escolares do centro educativo, sen transporte escolar e obrigados a trasladarse a través desta vía de comunicación.\nSinalou a “necesidade urxente de acometer actuacións de conservacións nas beirarrúas”, nomeadamente no tramo próximo ao CEIP, que utilizan beirarrúas de competencia autonómica e “padecen o seu deteriorado estado, con afundimentos e roturas importantes”.\nA estrada padece ademais as consecuencias do incremento de tráfico por mor dos cortes intermitentes do corredor do Morrazo durante as obras de desdobramento, que “non fixeron máis que agravar os problemas da vía”.\nEsta situación tamén ten provocado unha situación límite na PO-551, no seu tramo por Moaña, con problemas de afundimentos nas beirarrúas, mal estado do firme en determinados tramos e desprendementos en zonas de taludes. Sinalou que o mal estado se concentra no tramo entre Caiagua e a Porta do Sol –Domaio-, onde “é necesaria a adaptación urxente da parada de autobús para persoas con mobilidade reducida”.\nPierres presentou tamén unha serie de iniciativas parlamentarias nas que recolle as demandas dos veciños, que reclaman a mellora integral da estrada e establecer unha vixilancia regular “co fin de asegurar a seguridade viaria e, especialmente, mentres continúen as obras de cortes de tráfico provocados polo desdobramento do corredor do Morrazo”.\nArtigo anterior\tPedimos unha oficina no Consello de Contas para recibir denuncias confidenciais de corrupción Artigo seguinte\tProporemos no Parlamento un plan de incentivos para fomentar o relevo xeracional no traballo autónomo\nO PP impide axilizar o PXOM de Silleda\nOs deputados e deputadas socialistas reivindican o cumprimento do Pacto de Estado contra a Violencia de Xénero


Ayuntamiento de Ourense (via Public) / O Concello de Ourense destaca que Axuda a Domicilio incrementou en 200 persoas o seu número de usuarios e en 78.200 as horas de atención neste mandato, pese a atoparse cun servizo ao borde do precipicio no 2015\n01/07/2019 | News release | Distributed by Public on 01/07/2019 13:46\nO Concello de Ourense destaca que Axuda a Domicilio incrementou en 200 persoas o seu número de usuarios e en 78.200 as horas de atención neste mandato, pese a atoparse cun[...]\nA concelleira de Asuntos Sociais, Sofía Godoy, mostrouse 'sorprendida' de que o Partido Socialista 'veña darnos leccións de xestión e sensibilidade social, en relación á axuda a domicilio', cando 'arrastraron a este servizo ao desastre e ao precipicio absoluto cando estiveron gobernando'. Tamén lles reprochou a súa falta de sensibilidade social, xa que 'podendo aumentar as horas deste servizo cando gobernaron non o fixeron'.\n'Co Partido Socialista había 153 usuarios e 69.000 horas en dependencia, mentres que na actualidade ofrecemos servizo a 435 usuarios dependentes e 176.346 horas' explicou Sofía Godoy, durante a súa intervención esta maña no Pleno con motivo da moción socialista que reclamaba medidas urxentes para garantir e optimizar a prestación do servizo de axuda no fogar.\nAsí, explicou que na actualidade estase a ofrecer atención a preto de 1.000 persoas -entre dependentes, maiores e persoas que viven soas- e que se están a proporcionar 250.000 horas de atención. 'É dicir, subimos preto de 200 usuarios e aumentamos 78.200 horas co mesmo orzamento que tiña o PSOE, sen recortar ningún servizo dentro da concellería e aumentando a actividade en áreas como a inclusión social, conciliación, centros cívicos ou novos proxectos', dixo Sofía Godoy.\n'A pesar de non ter orzamentos, estamos a ofrecer o 100% das horas de contrato e facemos todo o posible por eliminar a lista de dependentes sen servizo a domicilio', explicou a concelleira.\nFronte a esta situación lamentou que dende o PSOE 'se están acostumando a dar as costas aos máis vulnerables e aos que máis os precisan', tal e como demostraron neste últimos anos ao rexeitar unha e outra vez a 'oportunidade de apoiar os orzamentos máis sociais da historia desta cidade, así como a posta en marcha dun pacto social para blindar os servizos sociais'.\n'Un pacto que garantiría, por primeira vez en Ourense, que as persoas que o necesitaran tiveran cobertura en cada un dos servizos sociais, independentemente de quen gobernara', recordou a concelleira.\nGodoy reprochou aos socialistas que deixaron en herdanza ao actual grupo de goberno un servizo a punto de quebrar, con un ERE enriba da mesa que ía supoñer 'unha redución drástica de persoal', e cun contrato a punto de entrar en precario. 'Evitamos que iso ocorrese e sacamos unha nova licitación'.\nA concelleira recordou que o prego técnico do novo contrato de axuda a domicilio, adaptado á nova Lei de Contratos, e desmentiu que expirase o día tres de xaneiro, xa que 'hai tres meses de prórroga que xa se notificaron á empresa'. Tamén confirmou que nos vindeiros días haberá unha reunión co comité de empresa para explicarlle a situación, 'coma sempre fixemos'.\n'Gustaríanos contemplar máis servizo, máis horas e por tanto máis emprego e usuarios. Pero sen orzamentos non se pode. Deixen de confundir a cidadanía. A non ser que queiran que ampliemos o contrato a costa de eliminar outros servizos sociais imprescindibles e básicos. Vostedes son os causantes de que non se cubran máis horas', incidiu a Sofía Godoy.


Formación: Jaime Cabo, cos mellores bases e escoltas no "VI Campus Calderón 2012"\n22 Xuño 2012 |\nO Gabinete Técnico da FEB inclúe ao xogador galego cadete de Compañía de María de Santiago, Jaime Cabo, dentro da convocatoria do "VI Campus Elite para Bases e Escoltas José Manuel Calderón 2012", consolidada actividade da FEB, enmarcada dentro do Programa de Mellora e Detección de Talentos e na que participan dez dos bases e escoltas da xeración do 96 con máis proxección.\nO galego, que na última edición do Campionato de España de Seleccións Autonómicas Infantís e Cadetes foi parte activa do noso combinado cadete masculino, viaxará a Cáceres para traballar entre o 24 e o 30 de xuño dentro deste Campus, no que compartir con Calderón os segredos das tarefas dun xogador nesta posición.\nJaime e os seus nove compañeiros de convocatoria exercitaranse con adestramentos individualizados para mellorar tanto a técnica como a táctica individual, ademais de formarse en temas biolóxicos e nutricionais. Deste xeito, dende o Gabinete Técnico da FEB búscase a orientación integral dos mellores talentos nas distintas áreas de traballo técnico, físico e médico axeitado ás calidades físicas e técnicas de cada xogador.\nNo documento que se achega pode consultarse a convocatoria completa para este "VI Campus Calderón".\n"VI Campus Calderón 2012" - Convocatoria Completa.


HERMELO CRITICA O ESTADO DE ABANDONO DA RUTA COSTEIRA DE AREAMILLA | POPULARES DE CANGAS\nHome Sin categoría HERMELO CRITICA O ESTADO…\nA edil do Partido Popular en Cangas Dolores Hermelo critica o estado no que se atopa a senda costeira que transcorre desde Areamilla ata Santa Marta. A concelleira apunta que “ademais das papeleiras rotas é evidente, o pouco ou ningún caso que se lle está facendo á súa preservación” e lembra que hai uns meses preguntaron na sesión plenaria sobre a subvención concedida para acondicionar a senda desde o peirao da Congorza e finalizando en Santa Marta. Hermelo engade que a intención era unir o paseo de Massó coa senda incluíndo a iluminación do túnel, “algo moi reclamado polos veciños e veciñas”.\nHermelo apunta que a formación está a esperar resposta do Concello e que “a día de hoxe o único certo é que toda esta ruta costeira, unha das máis concorridas que temos, está nunhas condicións que non reflicten para nada preocupación por preservar e manter este espazo natural”. A edil esixe que se repoñan as papeleiras e asegura que o interior do túnel “é unha pista de patinaxe” debido ao verdín que se acumula. Tamén incide na necesidade de limpar as pintadas nos carteis. “Sabemos que durante o inverno os labores de mantementos son as mínimas, pero creo que polo menos ese mínimo debería realizarse, e non permitir que a deterioración siga”.\nA edil do PP lembra a proximidade de Semana Santa e que, “debido ao gran labor das nosas confraría, cada vez temos máis visitantes”, polo que solicita que o Concello adecue a senda para poder ofrecer unha oferta natural ademais da relixiosa e gastronómica. Hermelo convida a traballar entre todos e todas para coidar a contorna e engade que “está moi ben que concienciemos aos veciños coa limpeza e recollida de residuos, coa reciclaxe e compostaxe, pero non nos esquezamos nunca que o mellor ensino dáse co exemplo”.\nA aptitude do goberno do Concello de Cangas, e en concreto do seu alcalde, está…\nOs populares lembran que na actualidade existe un documento, elaborado en gran medida polo BNG,…


Algunhas das fotografías presentadas ao concurso\nPerspectivas insólitas do cabalo\nNeste ano 2011 rexistrouse un record de participación no Certame de fotografía da Festa do Cabalo organizado conxuntamente pola Asociación Veciñal de Magalofes e Radiofusión. Aquí pódense contemplar algunhas das imaxes presentadas.\nUnha das fotografías presentadas ao concurso\nMoita participación no Certame de fotografía da Festa do Cabalo\nMoitas imaxes presentáronse ao IV Certame de fotografía da Festa do Cabalo, convocado conxuntamente pola Asociación Veciñal de Magalofes e Radiofusión. O xurado tivo xa unha primeira reunión e terá unha segunda o vindeiro sábado, dia no que dará a coñecer o resultado das súas deliberacións. O primeiro premio recibirá unha cea para 2 persoas no restaurante Tortoni de Fene. O segundo, unha caixa de botellas de viño de Galicia, cedida por Bodegas Barral e o terceiro un lote de produtos gastronómicos.\nFesta do Cabalo de Magalofes 2010\nTordo, primeiro premio no concurso de beleza e estampa de Magalofes\nO cabalo Tordo de Alejandro Suárez alzouse co primeiro premio no certame de beleza e estampa de razas indefinidas na Feira do Cabalo de Magalofes en Fene (A Coruña). Na categoría de eguas, o galardón foi para Chuca de Julio Pereira. O evento comezou ás 11 desta mañá baixo un sol radiante.\nFotografia gañadora do 3º premio\nO xove veciño de Magalofes Angel Amenedo recibiu o terceiro premio no III Certame de Fotografía da Festa do Cabalo, organizado por Radiofusión e a Asociación Veciñal de Magalofes. Como agasallo, a organización entregoulle un lote de produtos delicatessen Naturalmar.


Axencias 22 septiembre 2020 13:03 h.\nUn membro do Secrim da Garda Civil, na entrada da vivenda onde se produciu o crime. TVG\nO home, de nacionalidade romanesa, presentouse ensanguentado ante os axentes\nA Garda Civil detivo un cidadán romanés que se entregou na mañá deste martes na localidade de Sigüeiro, no municipio coruñés de Oroso, e confesou que matara o seu irmán, que chegara o luns de Romanía.\nSegundo informaron a Europa Press fontes próximas á investigación, o presunto autor do crime entregouse sobre as 10.00 horas deste martes fronte ao xulgado de paz de Sigüeiro, onde asegurou que matara o seu irmán a unha patrulla da Garda Civil.\nA Policía Xudicial da Garda Civil abriu unha investigación sobre os feitos, que supostamente sucederon entre a noite do luns e a mañá deste martes. O crime produciuse con arma branca, coa que degolou a vítima.\nO home detido, C.G., de 58 anos, confesou a unha patrulla, ensanguentado, que matara o seu irmán cando se atopaban ebrios os dous e indicou que a vítima chegara o luns de Romanía, segundo ratificaron fontes próximas á investigación.\nPosteriormente, axentes desprazados á vivenda onde sucederon os feitos atoparon o corpo da vítima. O detido en relación con este crime permanece no cuartel de Sigüeiro.


Hapkido - Wikipedia, a enciclopedia libre\nEstudantes desta arte marcial\nInstrutor de Hapkido inspeccionando os hapkidokas no dojang\nHapkido (en coreano 합[hap]기[ki]도[do] escrito en hangul, e escrito 合[hap]氣[ki]道[do] con hanja) é o nome dunha arte marcial coreana. O termo pódese interpretar como "a senda da coordinación da enerxía". Os ideogramas que representan o Hapkido son os mesmos do Aikido.\nA simple vista é unha combinación de técnicas de taekwondo con outras de aikibudo. O seu ensino está moi enfocado á defensa persoal.\n3 Grandes mestres\nA historia do hapkido é bastante confusa, pero moitas fontes atribúeno a dous coreanos: Choi Yong Sul (1904-1986) e Ji Han Jae (1936-). Cando era neno, Choi foi a Xapón, onde parece que fixo traballo de criado do mestre do Daito ryu Aiki jutsu, Sokaku Takeda.\nChoi demostrou calidades no Daito-ryu Aiki-jutsu e frecuentemente en Takeda enviábao a se enfrontar con outros practicantes de artes marciais. De volta a Corea, Choi empezou a dar clases de artes marciais. Un dos seus alumnos, Ji Han Jae, incorporou técnicas coreanas tradicionais de patadas e puñadas (derivadas do taekkyon e do hwarangdo) e ao repertorio de técnicas resultante deulle o nome de hapkido en 1959. Ademais de Choi e Ji, moitas escolas de artes marciais coreanas tiveron participación no desenvolvemento de varias técnicas que contribuíron ao hapkido tal e como se coñece actualmente.\nO Won, (원 o 圓) ou principio do círculo: fala de que a forza do ataque contrario é desviada, controlada e dirixida na dirección desexada en forma de círculos.\nO Yu, (유 o 柳) ou principio da auga: fala da penetración total da defensa do adversario dunha maneira fluída, flexíbel e cambiante, como o é a auga.\nO Hwa, (화 o 和) ou principio da harmonía: fala de que non hai que opoñerse á forza do atacante; desta forma pódese utilizar a forza do opoñente a favor propio.\nCommons ten máis contidos multimedia sobre: Hapkido\n(en castelán) Sin Moo Hapkido en España\n(en inglés) Páxina oficial\n(en castelán) Asociación Española Yang Hum Kwan Hapkido\n(en francés) Páxina oficial Sin Moo Hapkido en Francia\n(en castelán) Páxina da Hapki Yu Kwon Sul de EuskadiArquivado 25 de febreiro de 2021 en Wayback Machine.\nTraído desde «https://gl.wikipedia.org/w/index.php?title=Hapkido&oldid=5781355»\nA última edición desta páxina foi o 19 de maio de 2021 ás 01:05.


Jorge Pinheiro: 12/01/2016\nea nosa responsabilidade cristiá\nOs relatos bíblicos describen a creación do ceo e da terra, obra do Eterno, a través da indicación "eo Espírito de Deus se movía por riba da auga" (Gn 1.2). Isto quere dicir que o Espírito divino é Persoa creadora e presenza do Eterno, sendo a creación dunha realidade formatada por El. E é o mesmo Espírito quen clama pola liberdade redentora da creación escravizada.\n"Un día o propio Universo quedará libre do poder destrutor que o mantén escravo e tomará parte na gloriosa liberdade dos fillos de Deus. Pois sabemos que ata agora o Universo todo xeme e sofre como unha muller que está en traballo de parto "(Rm 8.21-22).\nO Espírito é o poder atuante do Creador ea forza de vida das criaturas. O Espírito é a fonte da vida. Por iso, todo o que existe e vive manifesta a súa presenza. El transforma a comuñón co Pai eo Fillo na comuñón da creación, na que as túas obras, cada cal ao seu xeito, se comunican con Deus. A existencia, a vida e as relacións están firmados no Espírito, "pois nel vivimos, nos movemos e existimos" (At 17.28).\nAsí, desde a comuñón trinitária, o ser humano forma parte da creación e é dependente dela. Vive dentro dun contexto de interdependencia coa creación. Dende o principio, o noso futuro está conectado ao chan, á auga e ao aire. Deus nos pon xunto e coa natureza para traballar esa mesma natureza (Gn 2.15). Non habería falta (2.8-9) se sabemos administrar. Dependemos do chan e del recibimos o noso sustento. Pertencemos a este mundo creado e é el que ofrece a base para a nosa existencia. A vida comeza e se orienta baixo o coidado de Deus.\n"Oh Señor, ti tes feito tantas cousas e foi con sabedoría que as fixeches. A terra está chea das túas criaturas "(Sl 104.24).\n"Todos estes animais dependen de ti, esperando que lles deas alimento no tempo certo. Ti dás a comida, e comen e quedan satisfeitos. Cando escondes a cara, fican con medo; se cortas a respiración que lles dás, eles morren e volven ao po de onde saíron. Porén, cando lles dás o golpe de vida, eles nacen; e así dás vida nova á terra "(Sl 104.27-30).\nHoxe, pensamos que o mundo é un obxecto para a nosa explotación, no canto de suxeito á glorificación de Deus. En gran parte, ignoramos as necesidades doutras formas de vida. Esa actitude utilitarista de ver e actuar é pecado, é unha falta de respecto para co Espírito de Deus.\nÉ Deus quen dá e quen sostén a vida de todo o universo. Súa preocupación por atender ás necesidades básicas (comer, beber e levar) non se restrinxe ao ser humano, pero se estende a toda a natureza, reflectida nos paxaros e nas flores do campo.\n"É Deus quen viste a herba do campo, que hoxe dá flor e mañá desaparece, queimada no forno. Entón é claro que vestirá tamén vós, que teñen unha fe tan pequena "(Mt 6.30).\nO universo enteiro depende do coidado amoroso de Deus, que non descoida de ningunha criatura. Os lírios, por exemplo, caracterizados pola súa fraxilidade e vida curta, son vestidos de tal xeito que nin Salomón usaba roupa tan bonitas como estas flores. (Mt 6,29).\nCreación significa que todo é completamente obra de Deus. Deus é o autor de todo, o deus persoal e salvífico, que se revelou como puro amor. Toda a realidade brota da pura iniciativa deste amor divino, puro don gratuíto.\nPero o ser humano forma parte da creación, depende dela e é o seu coidador. O ser humano, como o resto da creación, foi creado "segundo a súa especie" (Gn 1.24 e 25), só que a imaxe e semellanza de Deus (Gn 1.26-27). A imaxe de Deus é elaborada en termos do ámbito administrativo que o ser humano tería sobre o resto da creación. O ser humano foi creado a imaxe de Deus, non só pola súa liberdade e dereito á elección, pero tamén pola postura que asume ante a creación, unha postura de soberanía en amor e comuñón, que debe reflectir a soberanía de Deus (Gn 1.26- 28). O ser humano non foi creado só para realizar unha administración espiritual, pero foi creado para ordenar a creación.\nEsa administración humana sobre a creación chamamos de mandato cultural. Ser creado á imaxe de Deus é ser responsable do planeta e por todas as formas de vida!\nA soberanía humana implica responsabilidade para preservar a orde que Deus creou e promover a existencia de todos os seus elementos. Tal soberanía non implica en liberdade para roubar, matar e destruír. Os seres humanos son mordomos de Deus, responsables ante el e cuxa primeira tarefa é asegurar a permanencia e equilibrio da creación.


A Deputación amañará a rúa Músico Crisanto de Rábade | Terrachaxa.com\n10 horas Begasa avanza á Xunta o seu plan de investimento para dez anos\n10 horas A Deputación abre o luns o prazo para optar a 14 contratos dentro do plan Prende!\n10 horas O PSOE de Outeiro de Rei reclama un plan de subvencións para o agro\nA Deputación amañará a rúa Músico Crisanto de Rábade\n17 Xuñ 2019 Actualidade, Rábade Actualidade, Rábade\nO Executivo en funcións aprobou en Xunta de Goberno a adxudicación de obras en estradas dos concellos de: Rábade, Cervantes, Chantada e Monterroso, cun total de 700.000 euros. Así o avanzou o voceiro provincial en funcións, Álvaro Santos Ramos, quen subliñou que “con estes traballos melloraremos 14,5 quilómetros de 7 estradas provinciais, renovando o firme con aglomerado en quente e incrementando a seguridade dos usuarios destas vías”.\nDo total, 150.000 euros destinaranse ao acondicionamento, no Concello de Rábade, dos 100 primeiros metros da LU-P-5102, a rúa Músico Crisanto. Nesta vía, ademais da mellora do firme, levarase a cabo unha renovación integral da rede de abastecemento e saneamento, a rede de baixa e media tensión, o alumeado público e a rede de telecomunicacións. Así mesmo, na marxe esquerda da calzada habilitarase unha zona peonil, mentres que na marxe dereita acondicionarase unha zona de aparcamento.\nSantos Ramos subliñou que se trata “dunha rúa céntrica do municipio, situada ao carón do campo da feira e da pista polideportiva. Ademais, alberga preto dunha decena de negocios comerciais. Coa súa mellora beneficiaranse directamente preto de 500 veciños que viven nesta zona e, en xeral, o conxunto dos rabadenses”.\nOutros 151.000 euros destinaranse á rehabilitación de 4 quilómetros de dúas estradas do Concello de Cervantes. En concreto, as actuacións levaranse a cabo en: dous quilómetros da LU-P-1402, entre San Martiño da Ribeira ata Vilaquinte, ao seu paso por Quindous, do punto quilométrico 6,7 ao 8,7; e os dous primeiros quilómetros da LU-P-1408, de Fonquente ata Noceda.\nCon 317.000 euros melloraranse 9,1 quilómetros de 3 estradas do Concello de Chantada. Os traballos afectaran a: 3,4 quilómetros da LU-P-1802, que vai de Chantada ao encoro de Belesar por Sabadelle, do punto quilométrico 1,6 ao 5; 4,3 quilómetros da LU-P-1804, de Touza á Ponte de San Fiz por Belesar, do punto quilométrico 1,6 ao 5; e 1,6 quilómetros da LU-P-1809, a estrada que vai de Chantada a Antas de Ulla, na que se levarán a cabo traballos do punto 2 ao 3,6, entre Forna e ata Mariz.\nFinalmente, con 83.000 euros acondicionaranse en Monterroso, 1,3 quilómetros da LU-P-3305, dende Satrexas ata Ligonde, na que os traballos afectarán ao tramo comprendido entre o punto 4 ao 5,3.\nEtiquetas Deputación Provincialmúsico crisantoobrasRábade\nAnterior Os escolares de Rábade participan nunha charla sobre igualdade\nSeguinte O Confederacion Hidrográfica traballa no río Parga e no rego de Santa Marta de Outeiro


Colexios e Grupos - Muros Auga e Sal\nMuros, Vila de Auga e Sal ofrece unha ruta guiada e adaptada para escolas e grupos en función do tempo e horarios dos que dispoñan, das idades ou outras características.\nÉ necesario reservar coa antelación suficiente para asegurar a dispoñibilidade e organizar a visita axeitadamente. Considerase grupo a un mínimo de 15 persoas. Se o grupo é moi numeroso dividirase en dous ou tres pequenos grupos.\nMuros é unha vila con encanto para disfrutar en familia, con amigos ou en grupo, como prefiras. Só tes que deixarte seducir polos guías nunha visita guiada polas rúas e espazos que gardan a historia e a identidade dun pobo ligado á ría. Convidámoste a percorrer Muros dun xeito relaxado ao mesmo tempo que dinámico, interesante e divertido.\nMuros, Vila de Auga e Sal ofrece a cada grupo coordinar a visita con outras opcións complementarias: degustación de marisco, visita ao Pozo do Cachón, ...\nUnha maneira diferente de coñecer a historia e a cultura dunha vila ligada á ría, a través dunha visita guiada, onde os nosos guías axudarán a visualizar e repasar as materias relacionadas coa arte, a cultura, a historia, etnografía,..., cos seus significados, lendas e tradicións, que se agochan máis alá do visible.\nUnha xornada na que o noso reto é que se poida aprender sen esforzo e dun xeito divertido.\nMuros, Vila de Auga e Sal ofrece a cada escola coordinar a visita con outras opcións complementarias: degustación de marisco, visita ao Pozo do Cachón, Muros histórico, visita á lonxa, ruta pola praia de Muros para coñecer a actividade das mariscadoras, as súas técnicas, útiles, e tamén descubrir cales son as especies dos nosos areais.\nAos nenos entregaráselles, se se solicita, un Caderno Didáctico que poden empregar ao longo da visita.\nOs produtos típicos, frescos e de tempada son os protagonistas dos menús degustación que che ofrecemos en coordinación con restaurantes da Vila de Muros.\nUn menú degustación que enxalza os sabores dos produtos da ría sen necesidade de grandes esforzos, debido á calidade da materia prima e a que vén directamente da lonxa ao prato.\nPercorrido polo Casco Histórico\nMuros é unha vila señorial que enfeitiza a todo o que a visita, pois o seu fermoso e coidado casco histórico encanta ao paseante, tanto pola súa estrutura coma polas interesantes construcións artísticas e populares que adornan as súas rúas e prazas, dunha maneira plenamente armónica. Proba da súa reputación como unha das vilas máis fermosas de Galicia témola en que foi declarada Conxunto Histórico-Artístico (Decreto do 29 de maio de 1970).\nMuros, Vila de Auga e Sal, convídache a facer este percorrido da man dos guías turísticos do concello e, se o desexas, coordina con eles a túa visita.\nO Pozo do Cachón constitúe unha magnífica obra de inxeñería industrial que data da segunda década do século XIX, sendo un dos muíños de marea más importantes de Europa. Construído por orden de D. Ignacio Pérez Bazarra, por mor do acrecentamento no século XVIII do cultivo do millo e a mingua do caudal dos ríos da zona ao longo do verán.\nNa actualidade temos a función do Centro Cívico e Cultural, co Centro de Interpretación de Muíños da Costa da Morte, e un edificio anexo con exposicións temporais, onde vos amosamos dúas laudas gremiais e a Cista prehistórica da Idade de Bronce, datada entre 1.800 e o século VIII a.C.\nPara a campaña escolar ofrecemos unha visita guiada a este conxunto de tan elevado interés etnográfico, artístico e cultural.\nNa Agrupación de Mariscadoras de Muros desenvolvemos actividades de familiarización co noso oficio, nas que pretendemos dar a coñecer tamén a diversidade das nosas praias e areais. Para a campaña escolar ofrecemos unha ruta pola praia de Muros na que podedes coñecer a actividade de marisqueo a pé, así como algúns dos habitantes máis comúns dos nosos areais.\nOs máis frescos peixes e mariscos chegan decote á lonxa de Muros nos distintos momentos do día. A subasta: voces e contraseñas estipuladas, caixas, olor a sal, peixe e marisco. Hai que acadar o mellor precio. Un espectáculo que non te podes perder.


Lindeiros - Boqueixón leva o programa de prevención da dependencia a universidade\nBoqueixón leva o programa de prevención da dependencia a universidade\nBy Lindeiros on\t 10 Novembro, 2018 Boqueixón\nBoqueixón, 10 de novembro do 2018 – O programa Prevención da dependencia do Concello de Boqueixón foi o protagonista dunha xornada na Facultade de Ciencias da Educación da USC.\nSete persoas maiores integradas en Prevención da Dependencia participaron na presentación dun traballo elaborado por un grupo de alumnos de 2º curso de Educación Social da USC, para a materia “Contextos e ámbitos na Educación Social”. Este grupo de participantes, acompañados da educadora familiar municipal e dunha terapeuta ocupacional da Asociación AGADEA, foron invitados de honra nas aulas da Facultade de Ciencias da Educación.\nOs estudantes expuxeron un traballo brillante elaborado tras a súa visita ao Local Social de Vigo (onde actualmente se desenvolve o programa). Para a súa elaboración, acompañaron ás persoas participantes no seu desprazamento ata o local e compartiron a tarde nas actividades de orientación espacio-temporal e de estimulación cognitiva.\nBisbarra Educación Social Universidade


A 'III Festa dos Callos de Tomiño' despachará, este domingo, máis de 3.600 racións - Comarcas na Rede\nHomeBaixo MiñoTomiñoA 'III Festa dos Callos de Tomiño' despachará, este domingo, máis de...\nA ‘III Festa dos Callos de Tomiño’ despachará, este domingo, máis de 3.600 racións\nA cita gastronómica organizada polo Tomiño F.C., conta coa colaboración da asociación de comerciantes e do Concello de Tomiño\nO Tomiño F.C. organiza o vindeiro domingo, 8 de marzo, a terceira edición da Festa dos Callos, unha festa gastronómica nacida co fin de recadar fondos para o club, e á vez ampliar a oferta de actividades da axenda da vila. O éxito das anteriores edicións fixo que a organización teña incrementado tanto os quilos de produto coma o número de racións. Así o manifestaron este mediodía, durante a presentación da festa, celebrada na Praza do Seixo, aproveitando a celebración do mercado ambulante dos mércores.\nNesta liña, apuntou que esta 3ª edición conta coa colaboración do Concello de Tomiño e da empresa Coren; Comunidade de Montes VMC Barrantes; panaderías Manuel López, Camiño Novo, Parroquiñas, Currás, Tomipan e Flor y Nata; e firmas coma MRDixital, Día Tomiño e Quicelco, sumándose tamén a asociación de comerciantes (ADETO).\nA organización espera repartir sobre 3.600 racións durante a festa, arredor de 1.440 quilos de callos, que poderán empezar a degustarse este domingo a partir das 10 da mañá.\nEn caso de que o tempo non acompañe, e para maior comodidade dos comensais, a organización habilitará unha carpa no centro de Tomiño, na rúa Daniel Calzado Poceiro, moi próxima á Praza do Seixo.\nA festa terá prezos populares, dando á xente que se achegue, a posibilidade de comer os callos na propia carpa, ou ben, de compralos para levar. No primeiro caso o prezo será de 9 euros, incluído callos, pan, viño ou auga, e cazola e cunca conmemorativas de barro. As racións para levar, costarán 6 euros e incluirán o mesmo que as outras, menos cazola e cunca. Neste sentido, deberase traer un táper de casa.\nAmenizará a festa a Treboada “Baixo Miño” e, se o tempo o permite, actuará ás 12 do mediodía, a Escola de Danza “Adeixa Dance School” de Vila Nova de Cerveira.


O BNG advirte de máis problemas no transporte público no mes de setembro co comezo do curso escolar | Noticias Vigo\nO BNG advirte de máis problemas no transporte público no mes de setembro co comezo do curso escolar\nPide unha auditoría dos criterios para a concesión das liñas e denuncia “trato de favor” ás empresas adxudicatarias.\nPublicado por Noticias Vigo o día 14/08/2017 na sección de BNG,Educación,Galicia,Política\nOs deputados do BNG, Noa Presas e Luís Bará cualificaron de “chapuza técnica” o novo plan de transporte público. Para o deputado por Pontevedra, Luís Bará, “estamos vivindo o preludio do caos” que se producirá no mes de setembro co comezo do curso escolar.\nBará afirmou que o novo plan de transporte público caracterízase “pola improvisación e falta de diálogo cos diferentes axente relacionados cos concellos” que derivou en contratos licitados con moitas carencias e erros. Neste sentido, lembrou que o BNG xa denunciou os problemas coas liñas e horarios. Por outra parte asegurou que o transporte escolar inxerido no transporte regular de viaxeiros xa deu lugar a numerosas reclamacións que serán resoltas nos tribunais de xustiza.\nDende o BNG, dixo Bará, consideramos que todo este proceso só ten unha xustificación, a “existencia de intereses ocultos e de beneficiar a grandes empresas”, as únicas con posibilidades de presentarse aos contratos mesmo en forma de UTEs.\nA día de hoxe, engadiu “non se fixeron públicos os contratos, as adxudicacións nin as baremacións”, o que ao seu xuízo, é unha mostra máis da “falta de transparencia” polo que o BNG xa solicitou no Parlamento galego a documentación, unha documentación, explicou Bará, que debería figurar na propia páxina web da Xunta en aras da lei de transparencia da que tanto presume o Partido popular.\nO pasado luns, explicou o deputado foron asinados os contratos coas novas empresas de transporte e dous días máis tarde entraban en vigor creando un “cúmulo de problemas” pola posta en marcha de novas liñas e redución de servizos e paradas sen previo aviso. Son innumerables os problemas detectados en Moaña, Cangas, Pontevedra, Marín, O Grove, Vilagarcía e Cambados derivados das novas liñas e a “liberdade ás empresas” para retornar aos servizos anteriores aos novos contratos incumprindo as propias ofertas das empresas para as licitación. Isto, manifestou Bará, parécenos “moi grave”\nO deputado denunciou que as empresas licitaron novos contratos “a baixa” impedindo a subrogación dos traballadores e traballadoras polo que fixo un chamamento á Xunta para elaborar un novo plan de transporte contando cos axentes implicados.\nO BNG PIDE UNHA AUDITORIA DOS CRITERIOS PARA AS CONCESIÓNS\nPola súa parte, a deputada por Ourense, Noa Presas afirmou que as condicións demográficas de Lugo e Ourense están a crear graves problemas de mobilidade, sobre todo cando serán as propias empresas as que fixen os servizos e horarios. A parlamentaria recalcou que o BNG pedirá “unha auditoría dos criterios utilizados para as novas concesións” porque é “un disparate” que unha persoa que acuda dende Trives ao hospital de Valdeorras deba saír as 7 da mañá e retornar as 7 da tarde, “12 horas despois”. Os criterios “non foron racionais nin atenden ás necesidades das persoas usuarias” polo que reiterou que o BNG solicitará unha “auditoría sobre os criterios para outorgar as concesións”.\nA Marea critica os incumprimentos das obrigas e…\nO transporte interurbano e escolar irá á folga se a…


PROXECTO "ENKI" CORUÑA\nOrganizado pola Fundación Abrente, o Concello de A Coruña e a Fundación María José Jove, tratándose dun proxecto social para a integración e a visualización de colectivos de persoas con discapacidade.\nNo seu programa de actividades están:\n- a praza da solidariedade: o sábado 29 de novembro, de 12 a 20h, no frontón largo e explanada da Cidade Deportiva de Riazor.\n- a verbena solidaria: tamén o sádado 29, ás 21h, no frontón de Riazor.\n- a carreira pola integración: a partires das 11h do domingo 30 de novembro, na Cidade Deportiva de Riazor.\nAnimádevos a participar nestas actividades!\nDiversión e inclusión poden ir da man!\nPublicado por aspanemi en 2:10\nEtiquetas: Actividade deportiva, actividades, noticias


O desfile da "Ludobatucada", unha das principais actividades da Ludoteca do Campamento Urbano do Concello de Verín\nInicio/Cultura/O desfile da “Ludobatucada”, unha das principais actividades da Ludoteca do Campamento Urbano do Concello de Verín\nO desfile da “Ludobatucada”, unha das principais actividades da Ludoteca do Campamento Urbano do Concello de Verín\nEste ano xirará entorno á temática dos heroes e das heroínas\nA Ludoteca de Verán e o Campamento Urbano do Concello de Verín programan unha serie de xornadas ateigadas de actividades para os máis novos que terán lugar entre os días 18 e 31 de xullo. Un dos actos principais destes días será o desfile de “Ludobatucada”, o día 24 de xullo, que este ano xirará entorno á temática “dos heroes e das heroínas”.\nDurante unha actividade do campamento.\nEntre os días 18 e 19 de xullo terá lugar unha acampada nocturna no Parque da Alameda. Así, despois do descanso da fin de semana, o luns 22 os participantes recibirán a visita de Protección Civil. Ao día seguinte, terán unha xornada de piscina con inflables e o 24 de xullo, con motivo do Día de Galicia, os menores farán un mapa da comunidade e pintarán unha liña coa bandeira.\nO día 26 de xullo será o día grande, xa que é o día do desfile da “Ludobatucada”. Os menores da Ludoteca desfilarán polas rúas de Verín dando a benvida á Batucada 2019. A actividade comeza ás 11:00 horas e farán un percorrido circular desde o CEIP Amaro Refojo por Laureano Peláez, Praza do Concello, Praza da Mercé, Rúa da Cruz e Praza García Barbón. Rematarán con música e baile na xa tradicional “Festa Infantil da Ludoteca” no CEIP Amaro Refojo. Así, as actividades da Batucada 2019 seguirán o 29 de xullo coa Festa da Auga e da Escuma.\nO 30 de xullo os pequenos participarán no “Rally Támega”, unha competición na que os cativos deben salvar unha serie de probas e obstáculos incorporados no percorrido. A actividade comeza no río Támega, á altura da ponte de Verín, e finaliza na localidade veciña de Pazos. Por último, para despedir o mes, haberá unha actividade de piragüismo, a partir das 10:30 horas no río Támega.\nactividades auga batucada campamento nenos Verín xogos


Adrián Valverde cede a camisola de líder Elite tras unha mala saída en Santiago - ValmiñorTV\n[ 20/09/2021 ] Nigrán súmase ao Proxecto Ríos de Adega cunha limpeza preto da desembocadura do Muíños\tGALEGO\nInicioBAIONAAdrián Valverde cede a camisola de líder Elite tras unha mala saída en Santiago\nAdrián Valverde cede a camisola de líder Elite tras unha mala saída en Santiago\nFOTO: LUZ IGLESIAS // Valverde no Trofeo Concello de Santiago.\nOutra vez tocoulle remontar a Adrián Valverde, pero nesta ocasión a súa reacción non foi suficiente para manter a camisola de primeiro clasificado Elite da Copa Galicia de Ciclocrós. O corredor do Club Ciclista Rías Baixas finalizou terceiro no Trofeo Concello de Santiago, unha proba que se adxudicou o novo líder Darío Otero (Muebles Compostela). Unha mala saída lastrou as opcións do baionés.\nA posta en escena de Valverde na cuarta xornada da Copa Galicia non foi a desexada por parte do representante da entidade que preside José Luis Chamorro. O especialista de Baiona foi adiantando rivais ata situarse cuarto, a medio minuto do tándem de cabeza formado por Otero e o sub23 Román Saa (Maceda).\nNa penúltima volta Saa foise ao chan, un contratempo que Valverde aproveitou para subir un posto e cruzar a liña de meta a 41″ de Otero. O segundo posto ocupouno Jorge Punzón (Fundación Óscar Pereiro).\nTras esta proba, Otero e Valverde igualan a 400 puntos no máis alto da táboa Elite. O liderado provisional correspóndelle ao corredor do Compostelano polo seu mellor resultado na última carreira. Iván Feijoo (Maceda), ausente en Santiago, mantense primeiro na clasificación absoluta con 420 puntos.\nA Copa Galicia regresará o próximo fin de semana cunha dobre cita: o sábado no Rosal e o domingo en Poio.\nLa Guardia Civil se reúne con el Sector de la Pirotecnia de la provincia de Pontevedra\nAdrián Valverde cede el maillot de líder Élite tras una mala salida en Santiago\nA oitava edición da Golfmanía pasará polo Val Miñor\nEste mércores día 17 de maio celebrarase a VIII edición da Golfmanía, na que poden participar todos aqueles posuidores das 7 series que saíron ao mercado do mítico modelo Volkswagen Golf. De 09:00 a 10:30 […]\nDesirée Vila revalida o título de campioa de España de Atletismo Adaptado\nA atleta Desirée Vila revalidou esta fin de semana o título de campioa de España absoluta na categoría T63 e as probas de 100 metros lisos e salto de lonxitude no Campionato de España de […]\nXornadas formativas en novas tecnoloxías para empresarios e comerciantes de Baiona\nO Alcalde de Baiona, Ángel Rodal, o Presidente de Aceba, Marcos Comesaña, e Roberto Valverde, xerente de mybusiness up, presentaron esta mañá no Salón de Plenos unhas Xornadas Formativas en Novas Tecnoloxías para empresarios e […]